b"\n_START_ARTICLE_\nFenitroti\xc3\xb3\n_START_SECTION_\nAcci\xc3\xb3 bioqu\xc3\xadmica\n_START_PARAGRAPH_\nEs tracta d'un insecticida organofosforat no sist\xc3\xa8mic que actua com a inhibidor de les colinesterases dels insectes, enzims responsables de la hidr\xc3\xb2lisi del neurotransmissor acetilcolina.\n_START_SECTION_\nUtilitats\n_START_PARAGRAPH_\nAquest insecticida s'utilitza per al control d'insectes xucladors i mastegadors en tota mena de cultius de plantes aptes per al consum hum\xc3\xa0 en concentracions que oscil\xc2\xb7len dels 300 als 1200 g/ha. Tamb\xc3\xa9 \xc3\xa9s un insecticida com\xc3\xba en el control d'insectes en llars, on s'aplica als nius d'aquests, per matar les larves de certs mosquits, actuant com a preventiu de la transmissi\xc3\xb3 de mal\xc3\xa0ria i per al control de plagues de llagostes.\n_START_SECTION_\nRiscos\n_START_PARAGRAPH_\nAquest compost s'ha classificat en la classe II de les escales de perillositat WHO i EPA. No \xc3\xa9s carcinog\xc3\xa8nic, mutag\xc3\xa8nic, embriot\xc3\xb2xic ni teratog\xc3\xa8nic.\n_START_SECTION_\nAnimals\n_START_PARAGRAPH_\nEl fenitroti\xc3\xb3 \xc3\xa9s r\xc3\xa0pidament metabolitzat i excretat en orina i femta. Rates, ratolins i conills eliminen el 90% del compost administrat en els primers 3 dies. Els metabolits m\xc3\xa9s importants s\xc3\xb3n la dimetilfenitrooxona i el 3-metil-4-nitrofenol.\n_START_SECTION_\nPlantes\n_START_PARAGRAPH_\nSi s'aplica sobre les fulles, el temps mitja de degradaci\xc3\xb3 (DT\xe2\x82\x85\xe2\x82\x80) \xc3\xa9s de 4 dies, eliminant el 70-85% del compost en dues setmanes. Els metabolits m\xc3\xa9s importants s\xc3\xb3n el 3-metil-4-nitrofenol i el seu producte de descomposici\xc3\xb3, el desmetilfenitroti\xc3\xb3.\n_START_SECTION_\nS\xc3\xb2ls\n_START_PARAGRAPH_\nEn s\xc3\xb2ls superficials, el fenitroti\xc3\xb3 t\xc3\xa9 una DT\xe2\x82\x85\xe2\x82\x80 d'entre 12 i 28 dies, essent els principals productes de descomposici\xc3\xb3 el 3-metil-4-nitrofenol i el CO\xe2\x82\x82, mentre que en terres submergides, aquest valor oscil\xc2\xb7la entre 4 i 20 dies, depenent de les condicions i amb aminofenitroti\xc3\xb3 com a principal producte de descomposici\xc3\xb3.\n_START_SECTION_\nToxicitat en mam\xc3\xadfers\n_START_PARAGRAPH_\nLa dosi letal mitjana (LD\xe2\x82\x85\xe2\x82\x80) administrada oralment en rates \xc3\xa9s d'uns 1.7 g/kg en mascles i femelles, mentre que aquest par\xc3\xa0metre pren el valor de 810 per a mascles i 840 per a femelles si el compost s'administra per via t\xc3\xb2pica. Testat en conills, no s'ha mostrat irritant dels ulls i la pell._NEWLINE_La concentraci\xc3\xb3 letal mitjana (LC\xe2\x82\x85\xe2\x82\x80) per inhalaci\xc3\xb3 al cap de 4 h d'exposici\xc3\xb3 en rates \xc3\xa9s superior als 2210 mg/m\xc2\xb3. La m\xc3\xa0xima dosi en alimentaci\xc3\xb3 sense efectes observables \xc3\xa9s de 10 mg/kg diaris durant 2 anys.\n_START_SECTION_\nToxicitat en peixos\n_START_PARAGRAPH_\nLa LC\xe2\x82\x85\xe2\x82\x80 \xc3\xa9s de 4.1 mg/L (4h) en carpes i 2.5 (96h) en truites.\n_START_SECTION_\nToxicitat en aus\n_START_PARAGRAPH_\nLD\xe2\x82\x85\xe2\x82\x80 per guatlles 23.6 mg/Kg i per \xc3\xa0necs 1190 mg/Kg.\n_START_SECTION_\nAltres\n_START_PARAGRAPH_\nPerill\xc3\xb3s per a les abelles, extremadament t\xc3\xb2xic per alguns artr\xc3\xb2podes que no s\xc3\xb3n l'objectiu de l'insecticida."